เงินฝากประจำพิเศษ 4 ด.รับดอกเบี้ย 1% ต่อปี
ธนาคารกสิกรไทย จับกลุ่มลูกค้าเงินฝากระยะสั้น ออกผลิตภัณฑ์ &#8220;เงินฝากประจำพิเศษ 4 เดือน&#8221; อัตราดอกเบี้ยสูง 1.00% ต่อปี รับฝากภายใน 31 มี.ค.นี้
9 มี.ค. 2553

ธนาคารกสิกรไทย จับกลุ่มลูกค้าเงินฝากระยะสั้น ออกผลิตภัณฑ์ “เงินฝากประจำพิเศษ 4 เดือน” อัตราดอกเบี้ยสูง 1.00% ต่อปี รับฝากภายใน 31 มี.ค.นี้
นายอนุรักษ์ ตันติพิพัฒนา ผู้อำนวยการฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย เปิดเผยว่า ธนาคารกสิกรไทย เปิดให้บริการเงินฝากประจำพิเศษ 4 เดือน อัตราดอกเบี้ย 1.00% ต่อปี เปิดบัญชีขั้นต่ำ 10,000 บาท และฝากครั้งต่อไปครั้งละไม่ต่ำกว่า 10,000 บาท ไม่กำหนดวงเงินสูงสุดแต่ละบัญชี เพื่อเป็นทางเลือกสำหรับลูกค้าเงินฝากประเภทบุคคลธรรมดา และนิติบุคคลที่ไม่แสวงหากำไรที่ต้องการฝากเงินระยะสั้น แต่ได้รับผลตอบแทนสูงกว่าการฝากประเภทออมทรัพย์ทั่วไป เพื่อให้สอดคล้องกับทิศทางดอกเบี้ยที่อาจจะมีแนวโน้มปรับตัวขึ้นในอนาคต โดยธนาคารจะจ่ายดอกเบี้ยเมื่อครบกำหนดระยะเวลาการฝาก และเมื่อฝากครบกำหนดระยะเวลาการฝาก ธนาคารจะต่ออายุเป็นเงินฝากประจำ 3 เดือน โดยได้รับอัตราดอกเบี้ย ณ วันที่ต่ออายุการฝาก
ทั้งนี้ ธนาคารตั้งเป้าระดมเงินฝากประจำพิเศษ 4 เดือนให้ได้ประมาณ 65,000 ล้านบาท โดยจำนวนนี้จะเป็นเงินฝากใหม่ 5,000 ล้านบาท และเป็นเงินที่โยกย้ายมาจากเงินฝากประเภทอื่น ๆ ของธนาคารที่ใกล้ครบกำหนดการฝากประมาณ 60,000 ล้านบาท 
ผู้สนใจสามารถขอเปิดใช้บริการบัญชีเงินฝากประจำพิเศษ 4 เดือน ได้ตั้งแต่วันนี้ถึง 31 มีนาคม 2553 ที่ธนาคารกสิกรไทยเกือบ 800 สาขาทั่วประเทศ หรือสอบถามข้อมูลเพิ่มเติมได้ที่ K-Contact Center